Baška, Jaroslav, poslanec NR SR (2013-05-29):
Vážený pán predsedajúci, vážené panie poslankyne, páni poslanci, dovoľte mi predložiť novelu zákona č. 223/2001 Z. z. o odpadoch a o zmene a doplnení niektorých zákonov, ktorým sa dopĺňa zároveň zákon č. 8/2009 Z. z. o cestnej premávke a o zmene a doplnení niektorých zákonov v znení neskorších predpisov. Dovoľte mi na začiatok povedať teda súčasný stav, aký je, a vlastne čo touto novelou mienime urobiť a do akého stavu sa mienime dostať. V súčasnosti staré auto, ktoré už neexistuje, čiže neexistujúce auto, ktoré bolo možno v minulosti darované alebo odplatne predané niekomu a nebolo odhlásené, respektíve prehlásené na dopravnom inšpektoráte, nie je možné toto neexistujúce vozidlo žiadnym spôsobom, zákonným spôsobom, odhlásiť z evidencie. A preto prichádzajú možno aj po určitom období práve tým pôvodným vlastníkom exekučné príkazy od exekútorov a z poisťovní za nezaplatené povinné zákonné poistenie. Áno, v minulosti niektorí ľudia v dobrej viere darovali toto vozidlo. A to sa týka hlavne teda vozidiel, ktoré určite dávali na náhradné diely. Respektíve tí, ktorí nadobudli tieto vozidlá, ich neprihlásili na nové značky. A tomu pôvodnému majiteľovi prišli takéto exekúcie. Nie je možné v súčasnosti odhlásiť takéto neexistujúce vozidlo, ktorého možno nejakým spôsobom je ja neviem karoséria a tak ďalej niekde v prírode odhodená, respektíve tie náhradné diely sú použité do iných automobilov, aby bolo toto vozidlo odhlásené. Takáto podobná úprava tu už raz bola. A to bolo pri novom zákone č. 8/2009 Z. z. o cestnej premávke, kde takzvaná táto šrotová amnestia už určité obdobie bola do konca roku 2009. A vtedy ju využilo okolo 64 tisíc vlastníkov starých vozidiel. Aj v súčasnosti sú rôzne požiadavky a dotazy práve týchto vlastníkov neexistujúcich vozidiel, ktorí nemôžu toto neexistujúce vozidlo odhlásiť, čiže dať dole z evidenčného čísla. A naďalej im chodia. A musia podľa zákona platiť toto povinné zákonné poistenie, dokonca musia robiť aj tú povinnú zákonnú STK-čku, respektíve emisnú kontrolu každé dva roky. Táto novela umožňuje zákonným spôsobom odhlásiť toto neexistujúce vozidlo z evidencie. A tým pádom nebudú poisťovne exekvovať týchto pôvodných vlastníkov za nezaplatené zákonné povinné poistenie. Podľa informácií, ktoré máme z Policajného zboru, tak tých žiadostí alebo tých otázok, akým spôsobom sa to dá urobiť, je okolo 4 500, takýchto podnetov. A predpokladáme, že ich je oveľa viac. Čiže my umožníme touto novelou zákona toto vozidlo po splnení jednej podmienky, ktorú poviem o chvíľu, odhlásiť z evidencie na dopravnom inšpektoráte. Bola tu aj v minulosti snaha poslancov, to bolo v bývalom tom skrátenom volebnom období, takúto šrotovú amnestiu znova zaviesť. Len prezident to vrátil vtedy a nenašlo to teda ďalších 76 hlasov na to, aby to bolo opätovne schválené cez veto prezidenta. My do tejto novely dávame ďalšiu vec, ktorá hovorí o tom, že takéto neexistujúce vozidlo určitým spôsobom zaťažilo životné prostredie. A vkladáme tam jednu vec, že po zaplatení poplatku do Environmentálneho fondu v určitej výške, či je to tých 50, 100, respektíve 150 eur, záleží na tom, kedy bolo prvýkrát zaregistrované toto vozidlo do evidencie, obvodný úrad životného prostredia vydá potvrdenie, kde na základe tohto potvrdenia bude takéto neexistujúce vozidlo odhlásené z evidencie. Rozprávali sme aj s ďalšími ľuďmi z ministerstva vnútra, že v druhom čítaní by sme chceli oslobodiť od poplatkov za nevykonanú, samozrejme, STK-čku, respektíve emisnú kontrolu pri týchto neexistujúcich automobiloch, aby nebola vyrubená pokuta od obvodného úradu dopravy za to, že na týchto neexistujúcich vozidlách v minulosti nebola vykonaná STK-čka, respektíve emisná kontrola. Čiže aj takýmto spôsobom chceme týmto zábudlivcom nejakým spôsobom pomôcť zbaviť sa tých starých vozidiel, respektíve odhlásiť tieto vozidlá z evidencie. Toľko z mojej strany na úvod. Ak budú nejaké otázky v rozprave, tak určite budem na toto reagovať. Ďakujem veľmi pekne.